บาทแข็ง
มัวแต่สาละวนดูแต่ดัชนีหุ้นที่ไต่ระดับขึ้นไป และมูลค่าการซื้อขายที่สูงปรู๊ดปร๊าด จนลืมดูค่าเงินไปพักใหญ่ เผลอแป๊บเดียวค่าเงินบาทก็ทำสถิติใหม่ เมื่อวานนี้ วิ่งขึ้นลงอยู่ที่ 29.57-29.65 บาทต่อเหรียญสหรัฐ แข็งโป๊กหลุดกรอบที่แบงก์ชาติเคยตั้งเป้าไว้
13 มี.ค. 2556

มัวแต่สาละวนดูแต่ดัชนีหุ้นที่ไต่ระดับขึ้นไป และมูลค่าการซื้อขายที่สูงปรู๊ดปร๊าด จนลืมดูค่าเงินไปพักใหญ่ เผลอแป๊บเดียวค่าเงินบาทก็ทำสถิติใหม่ เมื่อวานนี้ วิ่งขึ้นลงอยู่ที่ 29.57-29.65 บาทต่อเหรียญสหรัฐ แข็งโป๊กหลุดกรอบที่แบงก์ชาติเคยตั้งเป้าไว้
คนที่ตื่นเต้นเห็นจะเป็น ดร.ณรงค์ชัย อัครเศรณี กรรมการหนึ่งในคณะกรรมการนโยบายการเงิน (กนง.) ที่บอกว่า เมื่อวานนี้แข็งค่าขึ้นเร็วมากเกินไป จนแบงก์ชาติต้องรายงานข้อมูลและสถานการณ์ให้กับกรรมการ กนง.ทุกคนรับทราบและเตรียมพร้อม เพราะอาจจะมีการประชุมเร่งด่วน 
“เงินบาทแข็งค่าเร็วมาก ผมได้รับรายงานข้อมูลโดยตรงจาก ธปท. ว่าอาจจะต้องมีการประชุมด่วน อย่างไรก็ตาม สถานการณ์ขณะนี้ยังไม่มีอะไร ทาง ธปท.ได้มีการเฝ้าติดตามและดูข้อมูลอย่างใกล้ชิด ทั้งราคาหุ้น การซื้อขายตราสารหนี้ และภาคอสังหาริมทรัพย์ เพราะเรามีบทเรียนจากอดีตเยอะ หน่วยงานกำกับทั้งหลายดูแลอยู่ ไม่ให้มีความเสี่ยงมากเกินไป” อาจารย์ณรงค์ชัย บอก
ฟังแล้วสื่อทุกสำนักก็แตกตื่น เกรงว่าจะตกข่าว หากเงินบาทแข็งค่าจน กนง.ต้องรีบประชุมด่วน ไม่ใช่เรื่องเล็กน้อยแล้ว 
ว่าแล้วก็ต้องไปถามจาก ดร.ประสาร ไตรรัตน์วรกุล ผู้ว่าการแบงก์ชาติ ว่าเรื่องมันเป็นยังไงแน่
ดร.ประสาร บอกว่า ที่แบงก์ชาติต้องรายงานให้บอร์ด กนง.ทราบนั้น เป็นการทำงานตามขั้นตอนปกติ แต่คงไม่มีการเรียกประชุมด่วนแต่อย่างใด เพราะค่าเงินบาทก็ปรับตัวขึ้นและลง มีทั้งขาซื้อและคนขายออกมา จึงยังวัดไม่ได้ว่าผิดปกติจนต้องหารือกันเป็นการด่วน
แหล่งข่าวจากแบงก์ชาติ บอกว่า เรื่องเงินไหลเข้านั้น ช่วงนี้แบงก์ชาติไม่เป็นห่วง ห่วงเรื่องของเงินไหลออกมากกว่า หากอ่านสัญญาณจากบทวิเคราะห์ของโบรกเกอร์ต่างประเทศ ล้วนเขียนไปในทางเดียวกันว่า สินทรัพย์ในอเมริกาต่ำกว่าความเป็นจริงแล้ว 
หากเศรษฐกิจสหรัฐฟื้นตัวชัดเจน เงินไหลออกอย่างแรงเหมือนตอนไหลเข้ามา ถึงเวลานั้นจะทำอย่างไร จะมีมาตรการอย่างไร และจะปรับตัวกันได้เร็วแค่ไหน นี่ต่างหากที่จะเป็นปัญหาในช่วงถัดไป
นี่เขามองไกลไปขนาดนี้แล้วหรือเนี่ย!?!?!?